**ΣΥΛΛΟΓΟΣ ΔΑΝΕΙΖΟΜΕΝΟΥ ΠΡΟΣΩΠΙΚΟΥ ΤΡΑΠΕΖΙΚΟΥ ΤΟΜΕΑ**

**ΣΥ.ΔΑ.Π.Τ.Τ.**

Αρ. Διατ. Μ.Π.Αθηνών 437 /30-11-2012 , Α.Μ. 29328 , Ειδ.Αρ. 6162 μέλος Ο.Ι.Υ.Ε. & Ε.Κ.Α.

3ης Σεπτεμβρίου 48Β, ΤΚ 10433**,**  Web: [sydaptt](https://mymail.nbg.gr/owa/redir.aspx?C=HnP-V_4ARZ6sNnevAfkksutggPUTDXjNbNXSm-FUJDSMckvR4XDWCA..&URL=mailto%3A%25C2%25A0%25C2%25A0sydaptt.).org Email: [sydaptt@gmail.com](https://mymail.nbg.gr/owa/redir.aspx?C=Jt0UYf6cy1Ha5Dg_7P-ypGaIcHIy6SAabT-KAy2TqUOMckvR4XDWCA..&URL=mailto%3Asydaptt%40gmail.com)

Αρ.Πρωτ: 2021\_2

Αθήνα, 19/04/2021

Προς: Υπουργό Εργασίας και Κοινωνικών Υποθέσεων, κ. Χατζηδάκη

Υπουργό Υγείας, κ. Κικίλια

Κύριοι,

Με την Κοινή υπουργική απόφαση (ΚΥΑ) της 17/4/2021 αποφασίστηκε ότι:

Tα self-tests είναι υποχρεωτικά για τους εργαζομένους προκειμένου να παρέχουν την εργασία τους με φυσική παρουσία σε εργοδότες με επιχειρηματικές δραστηριότητες στους ακόλουθους κλάδους:

* Λιανεμπόριο (συμπεριλαμβανομένων των σουπερμάρκετ και των καταστημάτων πώλησης τροφίμων και ποτών)
* Εστίαση
* Χρηματοπιστωτικές και ασφαλιστικές δραστηριότητες
* Μεταφορές (χερσαίες, θαλάσσιες, αεροπορικές)
* Υπηρεσίες καθαρισμού
* Κομμωτήρια, κουρεία και κέντρα αισθητικής
* Υπηρεσίες τυχερών παιχνιδιών και στοιχημάτων

Ωστόσο ουδεμία αναφορά γίνεται στους χιλιάδες εργολαβικούς εργαζόμενους που εργάζονται στις Χρηματοπιστωτικές και ασφαλιστικές δραστηριότητες, και ενδεχομένως και σε άλλους από τους προαναφερόμενους κλάδους.

**Διέλαθαν της προσοχής σας** χιλιάδες(!) εργαζόμενοι που ειδικά στον Χρηματοπιστωτικό τομέα και στο τομέα των ασφαλιστικών εταιρειών εργάζονται μέσα σε Τράπεζες και ασφαλιστικές εταιρείες, εκτελώντας καθαρά τραπεζικές και ασφαλιστικές εργασίες, ερχόμενοι σε επαφή με πελάτες στα καταστήματα των τραπεζών αλλά και με τους εργαζόμενους του τακτικού προσωπικού.

Η παράλειψη αυτή, εάν δεν διορθωθεί άμεσα, ακυρώνει την θετική επίδραση του μέτρου των προληπτικών τεστ, διότι όπως θα μπορούσε να σας εξηγήσει και ένα πρωτοετής φοιτητής ιατρικής αλλά και οποιοσδήποτε άνθρωπος με κοινή λογική, το μέτρο αυτό έχει ως βασική προϋπόθεση επιτυχίας την κατ’ ελάχιστον καθολική και συνολική εφαρμογή του στους χώρους εργασίας τους οποίους αφορά. Εφόσον υπάρξουν τελικά εξαιρέσεις και αποκλεισμοί (μερικών χιλιάδων εργαζομένων) τότε θα έχετε βάλει την υπογραφή σας σε μια απόφαση που θα κοστίσει αρκετά χρήματα χωρίς αποτέλεσμα.

Σας καλούμε να διευκρινίσετε άμεσα ότι η υποχρέωση για self test αφορά όλους τους εργαζόμενους στον χρηματοπιστωτικό τομέα και στον τομέα των ασφαλιστικών εταιρειών. Θα πρέπει να συμπεριληφθούν οι εργαζόμενοι όλων των εργολαβικών εταιρειών που προσλαμβάνουν προσωπικό για να τον διαθέσουν σε άλλο εργοδότη.

Δεδομένης της δυσκολίας να προσδιοριστούν – π.χ. με έναν ΚΑΔ - οι εργαζόμενοι αυτής της κατηγορίας διότι όπως ίσως θα γνωρίζετε οι εταιρείες-εργολάβοι διαθέτουν συνήθως προσωπικό σε πολλούς κλάδους ως μεσάζοντες, θα είμαστε στη διάθεσή σας ώστε να γίνει με όσο το δυνατόν μεγαλύτερη ακρίβεια αυτός ο προσδιορισμός. Δυστυχώς των σύστημα των **εικονικών εργολαβιών** δημιουργεί τέτοιου είδους δυσλειτουργίες, που εμφανίζονται ανάγλυφα ειδικά σε περιόδους κρίσης όπως η σημερινή. Ναι μεν δίνει την ευκαιρία να εμφανίζονται κέρδη – πρόσκαιρα και όχι μακροπρόθεσμα - και δημιουργεί την πλασματική εικόνα βελτιωμένων ετήσιων οικονομικών αποτελεσμάτων σε μία τράπεζα αλλά δημιουργεί επίσης μεγάλο κόστος σε χρόνο, χρήμα ακόμα και σε ανθρώπινες ζωές.

Σας καλούμε να εκδώσετε άμεσα διευκρινιστική εγκύκλιο για το θέμα αυτό με ενημέρωσή μας ώστε να καθησυχάσουμε τα μέλη μας τα οποία αγωνιούν για την υγεία τους η οποία είναι το ύψιστο αγαθό για έναν άνθρωπο και δεν επιτρέπεται να τίθεται σε κίνδυνο χωρίς λόγο.

Για το Δ.Σ.

Η πρόεδρος Ο Γ. Γραμματέας

Βασιλική Χριστοπούλού Γιώργος Καπετανάκης.

Τηλ. Επικοινωνίας

Βασιλική Χριστοπούλου 697 668 5485

Γιώργος Καπετανάκης 697 774 1228